Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus yhteisön työvoimaa koskevan otantatutkimuksen järjestämisestä annetun neuvoston asetuksen (EY) N:o 577/98 muuttamisesta"



Virallinen lehti nro C 048 , 21/02/2002 s. 0067 - 0068



Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus yhteisön työvoimaa koskevan otantatutkimuksen järjestämisestä annetun neuvoston asetuksen (EY) N:o 577/98 muuttamisesta" (2002/C 48/15) Neuvosto päätti 2. heinäkuuta 2001 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon aiheesta edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto hyväksyi lausuntonsa yksimielisesti 7. marraskuuta 2001. Esittelijä oli Georgios Sklavounos. Talous- ja sosiaalikomitea hyväksyi 28. ja 29. marraskuuta 2001 pitämässään 386. täysistunnossa (marraskuun 28. päivän kokouksessa) seuraavan lausunnon. Äänestyksessä annettiin 117 ääntä puolesta, 1 vastaan, ja 1 pidättyi äänestämästä. 1. Johdanto 1.1. Yhteisön työvoimaa koskevan otantatutkimuksen järjestämisestä annetussa neuvoston asetuksessa (EY) N:o 577/98 säädetään työvoimaa koskevan otantatutkimuksen perusteista. Tutkimuksen tarkoituksena on saada vertailukelpoisia tilastotietoja työllisyyden ja työttömyyden tasosta, rakenteesta ja kehityksestä jäsenvaltioissa. 1.2. Koska jatkuvan työvoimatutkimuksen toteuttaminen samaan aikaan kaikissa jäsenvaltioissa on vaikeaa, neuvoston asetuksen (EY) N:o 577/98 1 artiklan toisessa kohdassa säädetään, että "ne jäsenvaltiot, jotka eivät pysty toteuttamaan jatkuvaa tutkimusta, saavat kuitenkin toteuttaa ainoastaan yhden vuosittaisen, keväällä toteutettavan tutkimuksen". 1.3. Tammikuussa 2001 julkaistussa komission kertomuksessa asetuksen täytäntöönpanosta(1) todetaan muun muassa, että tutkimus toteutetaan jatkuvana nykyisin vain kymmenessä EU:n jäsenvaltiossa. 1.3.1. Kuten asetusta annettaessa huomautettiin, ne jäsenvaltiot, joille siirtyminen aiheuttaa sekä teknisiä että poliittisia ongelmia, hyödyntävät nykyistä tilannetta, jossa jäsenvaltioita ei velvoiteta siirtymään jatkuvaan tutkimukseen. Muiden jäsenvaltioiden tekemä työ kokonaiskuvan antamiseksi Euroopan tilanteesta menee hukkaan, ellei jäsenvaltio, jossa on suuri osa EU:n työllisistä, siirry jatkuvaan tutkimukseen. 1.4. Neuvoston asetuksen (EY) N:o 577/98 voimaantulosta on nyt kulunut riittävän pitkä aika (se tuli voimaan maaliskuussa 1998) asetuksen täydellisen täytäntöönpanon vaatimien järjestelyjen ja sitoumusten tekemiseksi kaikissa jäsenvaltioissa. Kuten edellä kuitenkin todetaan, kaikki jäsenvaltiot eivät ole toteuttaneet kyseisiä järjestelyjä eivätkä sitoumuksia. Siksi poikkeukselle, jonka mukaan jäsenvaltioiden on mahdollista toteuttaa vain vuosittainen tutkimus, on asetettava aikaraja. 1.5. Komissio ehdottaa asetukseen seuraavaa muutosta: Korvataan 1 artiklan toinen kohta seuraavalla tekstillä: "Tutkimus on toteutettava jatkuvana, ja sillä saadaan neljännesvuosittaisia ja vuosittaisia tietoja; enintään vuoden 2002 loppuun ulottuvan siirtymäkauden aikana ne jäsenvaltiot, jotka eivät pysty toteuttamaan jatkuvaa tutkimusta, saavat kuitenkin toteuttaa ainoastaan yhden vuosittaisen, keväällä toteutettavan tutkimuksen." 2. Yleistä 2.1. Talous- ja sosiaalikomitea suhtautuu myönteisesti komission ehdotukseen. Komitea on komission kanssa yhtä mieltä siitä, että poikkeukselle, jonka nojalla jäsenvaltiot voivat toteuttaa ainoastaan yhden vuosittaisen tutkimuksen, tulisi asettaa aikaraja. Komitea puoltaa ehdotettua aikarajaa. 2.2. Talous- ja sosiaalikomitea toistaa työvoimatutkimuksesta aiemmin antamassaan lausunnossa(2) esittämänsä kannan. 2.2.1. "TSK:n mielestä luotettavan ja yksityiskohtaisen tiedon saatavuus eri jäsenvaltioiden ja niiden eri alueiden työmarkkinoiden piirteistä, työllisyystilanteen piirteet sekä työttömyyden laatu ja laajuus mukaan lukien, on olennaisen tärkeää yhtenäisen ja koordinoidun työttömyyden vähentämisstrategian kehittämiseksi Euroopan unionissa. Samalla on ilmeistä, että tällaiset tilastot pitää laatia vertailukelpoisin ja yhdenmukaisin perustein, jotta niillä olisi todellista arvoa." 2.2.2. "TSK uskoo, että tilastojen vertailukelpoisuus paranisi huomattavasti, jos kaikki jäsenvaltiot keräisivät tietoa säännöllisesti, kuten suurin osa jäsenvaltioista nyt tekee. Komitea toivookin, että siirtymävaihetta, jonka aikana jäsenvaltiot voisivat tehdä vuosittaisen tietojenkeruun keväällä, lyhennettäisiin niin paljon kuin mahdollista ja että lähitulevaisuudessa jokainen jäsenvaltio keräisi tietoja jatkuvasti. Tämän ei tulisi aiheuttaa kohtuutonta rasitusta jäsenvaltioiden hallinnolle eikä haastateltaville." 2.3. Työttömyys ei ole itsenäinen muuttuja, vaan se on melko monitahoinen yhteiskunnallis-taloudellinen ilmiö. Niinpä neljännesvuosittaisten ja vuosittaisten "työttömyyslaskentojen" lisäksi tarvitaan asianmukaisia tilastovälineitä, joiden avulla kuvataan työttömyyden monimutkaista todellisuutta. 2.3.1. Tilastotietojen keruuta ei saa mieltää pelkäksi neutraaliksi laskentavälineeksi vaan analyysivälineeksi ja toimintalinjojen suunnittelun välineeksi. 2.3.2. On arvioitava jatkuvasti tilastotietojen keruumenetelmiä ja tietojenkeruujärjestelmiä eikä pelkästään tietojenkeruun säännöllisyyttä tai jaksotusta. 2.4. Työttömyyden syiden lisäksi on saatava selville työttömyyden vaikutukset, sen välittömät ja välilliset sosiaaliset, taloudelliset ja kulttuuriset kustannukset ja se, miksi ja miten työttömyys vaikuttaa kestävään kehitykseen. 2.4.1. Koska kestävästä kehityksestä on tulossa yksi EU:n pääasiallisista strategisista päämääristä, tilastotietojen keruulla on tuettava kestävyyttä, autettava ymmärtämään yhteiskunnallisia ja taloudellisia ilmiöitä ja pohjustettava toimia niiden ratkaisemiseksi. Bryssel 28. marraskuuta 2001. Talous- ja sosiaalikomitean puheenjohtaja Göke Frerichs (1) Komission kertomus Euroopan parlamentille ja neuvostolle yhteisön työvoimaa koskevan otantatutkimuksen järjestämisestä annetun neuvoston asetuksen (EY) N:o 577/98 täytäntöönpanosta, KOM(2000) 895 lopullinen. (2) Lausunto työvoimaa koskevasta otantaan perustuvasta tietojenkeruusta yhteisössä, EYVL C 129, 27.4.1998, s. 65. Esittelijä: Kenneth Walker (kohdat 3.1 ja 3.2).